U-I-75/94
Natisni
Opravilna št.:
U-I-75/94
Datum odločitve:
6. 10. 1994
Objavljeno:
OdlUS III, 107
ECLI:
ECLI:SI:USRS:1994:U.I.75.94
Akt:
Odlok o določitvi kmetij v občini Novo mesto, za katere velja posebna ureditev dedovanja po zakonu o dedovanju kmetijskih zemljišč in zasebnih kmetijskih gospodarstev (Skupščinski Dolenjski list, št. 11/84)
Izrek:
Pobuda za oceno ustavnosti in zakonitosti odloka se zavrže.
Evidenčni stavek:
Odlok o določitvi kmetij v občini Novo mesto je posamični upravni akt, zato Ustavno sodišče ni pristojno za njegovo oceno.
Geslo:
Nepristojnost ustavnega sodišča za oceno ustavnosti in zakonitosti posamičnega akta - odlok o določitvi kmetij v občini.
Pravna podlaga:
Zakon o Ustavnem sodišču RS (ZUstS), 4. al. 21. in 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Martin Saje, Gaberje
Datum vloge:
12. 4. 1994
Vrsta odločitve:
sklep
Vrsta rešitve:
zavrženje
Dokument:
US17169
Dokument v PDF obliki:
U-I-75-94.pdf
114 KB
Prenesite datoteko
U-I-75/94
6/10-1994
S K L E P
Ustavno sodišče je v postopku za preizkus pobude za oceno ustavnosti in zakonitosti, ki jo je vložil Martin Saje iz Gaberja na seji dne 6/10-1994
s k l e n i l o :
Pobuda za oceno ustavnosti in zakonitosti Odloka o določitvi kmetij v občini Novo mesto, za katere velja posebna ureditev dedovanja po zakonu o dedovanju kmetijskih zemljišč in zasebnih kmetijskih gospodarstev (Skupščinski Dolenjski list, št. 11/84) se zavrže.
O b r a z l o ž i t e v
Pobudnik je s svojo vlogo dal pobudo za oceno ustavnosti dveh zakonov (ki ju bo Ustavno sodišče obravnavalo posebej oziroma kar se obravnava združeno z zadevama št. U-I-57/92 in U-I-184/94) in v izreku tega sklepa navedenega akta. Pobudnik meni, da zaščitene kmetije niso bile določene na strokovnih podlagah in ker naj bi tudi zakon, na podlagi katerega je bil izdan izpodbijani odlok, ne bil v skladu z Ustavo, predlaga odpravo Odloka.
Po določbi 4. alinee 21. člena Zakona o Ustavnem sodišču (Uradni list RS, št. 15/94, v nadaljevanju ZUstS) Ustavno sodišče odloča o skladnosti predpisov lokalnih skupnosti z Ustavo in z zakoni.
Izpodbijani odlok je bil sprejet na podlagi 1. odstavka 3. člena Zakona o dedovanju kmetijskih zemljišč in zasebnih kmetijskih gospodarstev (kmetij) (Uradni list SRS, št. 26/73). Po tej določbi je kmetije določala občinska skupščina z odlokom, na predlog kmetijske zemljiške skupnosti in krajevne skupnosti. Z Zakonom o spremembah in dopolnitvah Zakona o dedovanju kmetijskih zemljišč in zasebnih kmetijskih gospodarstev (kmetij) (Uradni list SRS, št. 1/86) je bila določba 3. člena spremenjena tako, da kmetijo določa po uradni dolžnosti z odločbo v upravnem postopku za kmetijstvo pristojni občinski upravni organ tiste občine, v kateri leži pretežni del kmetijskih zemljišč in gozda, ki sestavljajo kmetijo. Po 11. členu navedene novele zakona kmetije, ki so bile določene z odloki občinskih skupščin, ohranijo ta status ne glede na določbe tega zakona. Po isti določbi Zakona pa lahko lastnik ali krajevna skupnost predlagata občinskemu upravnemu organu, ki je pristojen za kmetijstvo, da v upravnem postopku preveri pogoje za določitev kmetije. Iz navedenega izhaja, da izpodbijani odlok, ki je bil sprejet na podlagi 3. člena Zakona, ni splošni akt, temveč posamični upravni akt. Ker torej izpodbijani odlok ni splošni akt, o kakršnih je po Ustavi in ZUstS pristojno odločati Ustavno sodišče, je bilo treba pobudnikovo vlogo v tem delu zavreči.
Ustavno sodišče je sprejelo ta sklep na podlagi 25. člena ZUstS v sestavi: predsednik dr. Tone Jerovšek in sodniki mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo s sedmimi glasovi proti enemu. Proti je glasoval sodnik Šturm.
P r e d s e d n i k
dr. Tone Jerovšek